
Linnavara mahakandmine
1. Asjaolud ja menetluse käik

Narva Linnavalitsuse Kultuuriosakond taotleb Narva Paemurru Spordikooli bilansist Kreenholmi staadioni jalgpalliväljaku tribüünide mahakandmist. Nimetatud tribüünid olid kasutuses 1969. aastast ja nende seisukord oli halb. Ehitusekspertiisibüroo OÜ teostas tribüünide tehnilise seisukorra ekspertiisi. Ekspertiisi aruandes tunnistati olemasolevate tribüünide kasutamine raudbetoonkonstruktsioonide kahjustuste tõttu pealtvaatajatele ohtlikuks ja tribüünide säilitamine pole otstarbekas. Narva Kreenholmi staadioni tribüünide lammutus oli teostatud 2006. aasta detsembris. 
2. Õiguslikud alused

Vastavalt Kohaliku omavalitsuse korralduse seaduse § 30 lõike 1 punktile 2 valla- või linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

Narva Linnavolikogu 24.08.2006.a määrusega nr 34 vastuvõetud „Linnavara kõlbmatuks tunnistamise, mahakandmise ja hävitamise korra” § 7 kohaselt linnavara tunnistatakse kõlbamatuks, kui: 1) linnavara on muutunud kõlbmatuks avaliku kasutamise Narva linna valitsemise või tulu saamise otstarbeks ning linnavara pole õnnestunud võõrandada; 2) on tõestatud linnavara säilitamise ebaotstarbekus; 3) linnavara on osaliselt või täielikult hävinud. Sama korra § 14 kohaselt otsuse linnavara (Narva linna omandis oleva maatüki oluliseks osaks olevat ehitist (hoonet ja rajatist), selle osa või vallasasja, mis on raamatupidamisseaduse kohaselt käsitletav põhivarana, mis on kantud või kuulub kandmisele linnavara registrisse, samuti registrisse kandmisele mittekuuluvat käibevara, mille maksumus on üle 30000 krooni) kõlbmatuks tunnistamise, mahakandmise ja hävitamise kohta võtab vastu Narva Linnavalitsus.
3. Otsus

3.1 Nõustuda Narva Linnavalitsuse Kultuuriosakonna (registrikood 75024260) taotlusega vara bilansist mahakandmise kohta ja lubada kanda maha järgnev vara:

3.1.1 Narva Paemurru Spordikooli bilansist:

· Kreenholmi staadioni jalgpalliväljaku tribüünid, kasutuses alates 1969. aastast, bilansiline maksumus 556 000 krooni, pindala 889 m².
4. Rakendussätted 

4.1 Korraldust võib vaidlustada Tartu Halduskohtu Jõhvi kohtumajas 30 päeva jooksul                     Narva Linnavalitsuse poolt korralduse teatavakstegemise päevast arvates.
4.2 Käesolev korraldus jõustub seadusega sätestatud korras.

